המינהל האזרחי לאזור יהודה והשומרון

לשכת התכנון 

מכרז מס' 27/19
מכרז פומבי למתן שירותי ייעוץ בתחום  להנחיה ובדיקת תכנון תשתיות תחבורה עבור המינהל האזרחי

הזמנת הצעות למכרז
1. המינהל האזרחי לאזור יהודה ושומרון מעוניין בשירותי יועץ אשר יפעל כיועץ בתחום  הנחיה ובדיקת תכנון תשתיות תחבורה עבור המינהל האזרחי והכל בכפוף לאמור במסמכי המכרז. 
2. היקף השירותים מוערך בעד 180 שעות ייעוץ בחודש לתקופת ההתקשרות, ובלבד שלא יעלו על 2,160 שעות ייעוץ בשנה. 
3. משך תקופת ההתקשרות תחל ביום חתימת מורשי החתימה מטעם המינהל על הסכם ההתקשרות ותסתיים בתום כשנה ממועד זה. המינהל בלבד יהיה רשאי, להאריך את תקופת ההסכם, וזאת לתקופה שלא תעלה על ארבע שנים נוספות, כל פעם למשך עד לשנה אחת, והכל כמפורט במסמכי המכרז.
4. על המציע במכרז לעמוד בתנאי הסף המפורטים וביתר הוראות מסמכי המכרז ולהציע הנחה בשקלים מהתעריף המרבי הקבוע ליועץ 2 להוראת התכ"ם 13.9.0.2 שעניינה התקשרות עם נותני שירותים חיצוניים, אשר נכון ליום פרסום המכרז התעריף המירבי עומד על סך 290 ₪ לשעה. התעריף עשוי להתעדכן מעת לעת, והתשלום יבוצע לפי התעריף המעודכן פחות אחוז ההנחה שנקבע במכרז.
5. הגשת מועמדות כפופה לעמידה בתנאים ובדרישות הסף, כמפורט להלן:

(1).
רישום בכל מרשם המתנהל על פי דין הצריך לעניין ההתקשרות וכן קיומם של הרישיונות הנדרשים על פי דין.
(2)
ניהול ספרים כדין, כמפורט להלן:
א.
עבור מציע ישראלי: קיומם של כל האישורים והתצהירים הנדרשים לפי חוק עסקאות גופים ציבוריים, תשל"ו-1976, לרבות האישורים הבאים:
i. תצהיר המאומת על ידי עורך דין בדבר העדר הרשעות בעברות לפי חוק עובדים זרים, תשנ"א-1991, כפי תוקפו בישראל מעת לעת, ולפי חוק שכר מינימום, תשמ"ז-1987, כפי תוקפו בישראל מעת לעת, המצורף כנספח י"א למסמכי המכרז. 
העמידה בתנאי סף זה תהיה באמצעות הגשת התצהיר, המצורף כנספח י"א, כאשר הוא חתום ומאומת על-ידי עורך דין.
ii. אישור פקיד מורשה, רואה חשבון או יועץ מס, המעיד שהמציע מנהל פנקסי חשבונות על פי פקודת מס הכנסה [נוסח חדש] וחוק מס ערך מוסף, תשל"ו-1975, כפי תוקפם בישראל מעת לעת, או שהוא פטור מניהולם ומדווח לפקיד שומה על הכנסותיו וכן מדווח למנהל מס ערך מוסף על עסקאות שמוטל עליהן מס לפי חוק מס ערך מוסף;
מציע שאינו עומד בתנאי סף זה במועד האחרון להגשת הצעות למכרז, יוכל לעמוד בו במועד תחילת ההתקשרות עם המינהל האזרחי.
iii. תצהיר המאומת על ידי עורך דין בדבר העסקת עובדים עם מוגבלות בהתאם לחוק עסקאות גופים ציבוריים (תיקון מס' 10 והוראת שעה) התשע"ו  2016 ולחוק שוויון זכויות לאנשים עם מוגבלות, התשנ"ח 1998, המצורף כנספח י"ג.
ב.
עבור מציע ישראלי: היותו של המציע עוסק מורשה.
הוכחת תנאי סף זה תיעשה באמצעות תעודה המעידה על היותו של המציע עוסק מורשה.
מציע שאינו עומד בתנאי סף זה במועד האחרון להגשת הצעות למכרז, יוכל לעמוד בו במועד תחילת ההתקשרות עם המינהל האזרחי.
ג.
עבור מציע פלסטיני:
iv. ניהול ספרים כדין וחשבונית התחשבנות כהגדרתם לפי כל דין החל באזור. המינהל יראה בעצם הגשת ההצעה כהצהרה בדבר ניהול הפנקסים, זאת מבלי לגרוע מזכותו של המינהל לבצע בדיקת ניהול פנקסים;
v. אישור על פתיחת תיק בפקיד שומה אוטונומיה ירושלים. 
מציע שאינו עומד בתנאי סף זה במועד האחרון להגשת הצעות למכרז, יוכל לעמוד בו במועד תחילת ההתקשרות עם המינהל האזרחי.
 (3).
עבור מציע שהוא חברה או שותפות – העדר חובות לרשם החברות.
(4).
על היועץ המוצע לעמוד באחת משתי הדרישות הבאות:
א.
 השלים לימודי תואר ראשון בהנדסה אזרחית במוסד להשכלה גבוהה המוכר על-ידי המועצה להשכלה גבוהה בישראל.
הוכחת דרישה זו תיעשה באמצעות הצגת תעודה המעידה על כך שהיועץ בעל תואר כאמור, או באמצעות הצגת אישור זכאות לתואר כאמור.
ב.
השלים לימודי תואר ראשון בהנדסה אזרחית במוסד להשכלה גבוהה שאינו מוכר על ידי המועצה להשכלה גבוהה בישראל.
הוכחת דרישה זו תיעשה באמצעות הצגת תעודה המעידה על כך שהיועץ בעל תואר כאמור, או באמצעות הצגת אישור זכאות לתואר כאמור. לצד התעודה, יידרש היועץ להציג אישור של הוועדה להערכת תארים במשרד החינוך בישראל, המעידה על שקילות התואר לתוארי השכלה המקובלים באוניברסיטאות בישראל.
(5).
על היועץ המוצע להיות בעל ניסיון של שנתיים לפחות בתחום התכנון והבנייה, בדגש על הליכים סטטוטוריים מערכות תחבורה, דרכים ותשתיות, בביצוע שני פרויקטים לפחות, מאחד או יותר מסוגי הפרויקטים המפורטים להלן:
א.
תכנון ליווי או בקרה של פרויקט בהיבט תחבורתי/תנועתי של תכנית מפורטת;
ב.
הכנה או בקרה של חוות דעת בעניין בדיקות השלכות תחבורתיות.
לעניין תנאי סף זה, "תכנון, ליווי או בקרה" – תכנון, ליווי או בקרה או בדיקה של תכנית מתחילתה ועד לפרסומה למתן תוקף או לפחות עד לדיון במוסדות תכנון וקבלת החלטה ע"י מוסד התכנון. 

(6)
על הצעת המחיר של המציע לעמוד בשני התנאים הבאים:
א.
נמוכה מהמחיר המקסימלי שנקבע ליועץ בדרגה 2 בהוראות החשב הכללי בישראל; 
ב.
נמוכה מהמחיר המקסימלי שנקבע לדרגת היועץ שבה עומד המציע.
הכל, לפי הוראת התכ"ם 13.9.0.2שעניינה התקשרות עם נותני שירותים חיצוניים.

יודגש כי בפועל ישולם החלק היחסי של המחיר המוצע, כמפורט בהוראות החשב הכללי. יובהר כי בהצעת המחיר מטעמו, המציע נדרש להציע אחוז הנחה על התעריף המרבי הקבוע ליועץ 2.
(7)  על המציע להתחייב להשתמש בתוכנות בעלות רישיון כדין.
(8)
על המציע להתחייב שלא להימצא במצב של ניגוד עניינים. 

(9)
על המציע להתחייב לשמור על סודיות המידע שיגיע לידיעתו במסגרת מתן השירותים במכרז.
(10)
עבור מציע ששירת בצה"ל עמידה בתקופות הצינון שנקבעו בפקודת מטכ"ל 6.0107 העסקת יועצים אזרחיים וכוח אדם עזר אזרחי בצה"ל.
(11)
על המציע לא להיות בהתקשרות נוספת עם המינהל האזרחי, שבה הוא מעניק לו שירותים דומים, משיקים או זהים לשירותים במכרז זה, כפי שהם מפורטים במפרט הטכני.
(12)
על המציע לצרף כתב ערבות הצעה כמפורט בסעיף 8 למכרז.
6. המינהל שומר לעצמו את הזכות שלא לדון בהצעה שלא הוגשה בהתאם לנדרש במסמכי המכרז. 

7. לקבלת מסמכי המכרז ניתן לפנות בכתב לסגן לתפעול ובקרה לשכת התכנון איו"ש- מר ארז אטלי למייל erezatmnz.gov@gmail.com 
8. שאלות הבהרה בנוגע למכרז, יש להפנות בכתב למר מר ארז אטלי למייל erezatmnz.gov@gmail.com   ניתן לבקש הבהרות עד לתאריך 18.11.19 שאלות שיופנו בעל פה או בדרך אחרת, לא ייענו ולא יחייבו את המינהל). על הפניה להיות  בפורמט כמפורט במסמכי המכרז.  המינהל שומר לעצמו את הזכות שלא לדון בשאלות שלא הוגשו בפורמט הנ"ל או שנמצאו בלתי ענייניות. 
9. המענה לשאלות ההבהרה יינתן עד לתאריך 25.11.19. 
10. המנהל האזרחי שומר לעצמו את הזכות לעדכן את מסמכי המכרז, בין כתוצאה משאלות ההבהרה שיתקבלו ובין שלא בקשר עימן.
המענה לשאלות ההבהרה ישלח למציעים שנרשמו אצל המינהל ויפורסם באתר האינטרנט של מנהל הרכש הממשלתי (www.mr.gov.il). המענה יצורף למסמכי ההצעה ויחייב את המציעים. 

על כל המציעים חובה להתעדכן עד למועד האחרון להגשת ההצעות בכל שינוי או הבהרה באתר האינטרנט של מנהל הרכש הממשלתי.

11. מכתב ההצעה והמסמכים המצורפים אליו, יוכנסו למעטפה סגורה שעליה ירשם "מכרז   
מס' 27/19. 
12. על ההצעות להגיע לתיבת ההצעות הנמצאת במסדרון קומה 1, בכניסה ליח' קמ"ט שיכון, במפקדת המינהל האזרחי בבית-אל, עד ליום 9.12.19 עד השעה 12:00. הצעה אשר לא תימצא בתיבת ההצעות עד לשעה הנקובה, באותו היום, לא תיחשב כמעטפה שנמסרה במועד ולא תשתתף במכרז. 
לתשומת לב המציעים, בימי ג' לא מתקיימת קבלת קהל סדירה במנהל האזרחי, ועל כן הגשת ההצעות בימים אלו עשויה שלא להתאפשר.
13. המינהל אינו מתחייב לקבל את ההצעה הזולה ביותר או כל הצעה שהיא. בחירת ההצעה הזוכה נתונה לשיקול דעתו המוחלט והבלעדי של המינהל. 

14. הוראות ותניות המכרז מפורטות במסמכי המכרז. הודעה זו אינה באה לשנות, להוסיף או לגרוע מן ההוראות והתניות המפורטות שם. בכל מקרה של סתירה בין האמור בהודעה זו לבין האמור במסמכי המכרז, יגבר האמור במסמכי המכרז.
